WHAโรดโชว์แน่น
คาดติดโผหุ้นSET100ตามหลังMSCIเพิ่มเป้าขยายพื้นที่รายได้พุ่งกระฉูด
7 มิ.ย. 2556

คาดติดโผหุ้นSET100ตามหลังMSCIเพิ่มเป้าขยายพื้นที่รายได้พุ่งกระฉูด
WHA เล็งติดอันดับ SET 100 งวดใหม่ หลังเข้า MSCI คิวโรดโชว์แน่น สัปดาห์หน้าไปสหรัฐ 
นายอรรถวิทย์ เฉลิมทรัพยากร ประธานเจ้าหน้าที่บริหารฝ่ายการเงินและกรรมการบริหาร บริษัท ดับบลิวเอชเอ คอร์ปอเรชั่น (WHA) เปิดเผยว่า บริษัทคาดว่าจะมีชื่อติดกลุ่มหุ้นที่ได้รับการคัดเลือกเข้าคำนวณดัชนี SET 100 ในรอบครึ่งหลังของปีนี้ ซึ่งถือว่ารวดเร็วมาก เนื่องจาก WHA เพิ่งเข้าระดมทุนและจดทะเบียนในตลาดหลักทรัพย์แห่งประเทศไทย เมื่อเดือน พ.ย.ปีที่ผ่านมา
นอกจากนั้น บริษัทเพิ่งได้รับเลือกเข้าคำนวณในดัชนี MSCI กลุ่ม Small Cap และก็ได้รับการติดต่อให้ไปนำเสนอข้อมูล (โรดโชว์) กับนักลงทุนต่างชาติต่อเนื่อง ซึ่งในสัปดาห์หน้ามีกำหนดเดินทางไปโรดโชว์ที่สหรัฐกับซีแอลเอสเอ
นายอรรถวิทย์ กล่าวว่า บริษัทได้มีการเพิ่มเป้าจำนวนพื้นที่เช่าปีนี้เพิ่มเป็น 5 แสนตารางเมตร จากเป้าหมายเดิมที่ 3 แสนตารางเมตร เนื่องจากมีความต้องการใช้คลังสินค้าระดับพรีเมียมทั้งจากลูกค้าเก่าและลูกค้าใหม่จำนวนมาก โดยบางรายเริ่มมีการจองเพื่อให้สร้างพื้นที่ขยายคลังสินค้าแล้ว คาดว่าจะใช้งบลงทุนในการเพิ่มพื้นที่ประมาณ 7,500-8,000 ล้านบาท 
นอกจาก จะนำเงินไปซื้อที่ดินเพิ่ม โดยพิจารณาอยู่หลายที่ที่เป็นจุดยุทธศาสตร์ใน
ด้านการขนส่งและโลจิสติกส์ อาทิ โซนใต้เหนือ ภาคตะวันออกเฉียงเหนือ และภาคใต้
“เราจะขยายพื้นที่คลังสินค้าเพิ่มในปีนี้ จะทำให้มีพื้นที่คลังสินค้าสิ้นปีอยู่ที่ 1 ล้านตารางเมตรที่เป็นของเราเอง และส่วนที่เราบริหารในกองทุน” นายอรรถวิทย์ กล่าว
สำหรับผลการดำเนินงานในปีนี้ บริษัทตั้งเป้ารายได้ไว้ที่ 7,000 ล้านบาท เพิ่มขึ้นจากปีที่แล้วที่ 2,200 ล้านบาท เนื่องจากมีรายได้จากการขายสินทรัพย์เข้ากองทุนอสังหาริมทรัพย์ในปีนี้ราว 6,500 ล้านบาท และรายได้จากค่าเช่าคลังสินค้าที่ 600 ล้านบาท
อย่างไรก็ดี ปีนี้บริษัทมีแผนขายสินทรัพย์เข้ากองทุนอสังหาริมทรัพย์ 2 ครั้ง โดยรอบแรกได้นำสินทรัพย์ขายไปแล้วมูลค่า 2,050 ล้านบาท และจะนำสินทรัพย์ขายเข้ากองทุนอสังหาฯ อีกครั้งภายในไตรมาส 4 นี้ อีกกว่า 4,000 ล้านบาท 
“ตามปกติอัตรากำไรขั้นต้นจากรายได้ค่าเช่าจะอยู่ที่ประมาณ 6570% ซึ่งสูงกว่าอัตรากำไรขั้นต้นจากการขายสินทรัพย์เข้ากองทุนซึ่งอยู่ที่ระดับ 30% และปัจจุบันบริษัทก็มีลูกค้าที่ทำสัญญาระยะยาวเกิน 3 ปี ประมาณ 70% และที่เหลือเป็นระยะสั้น โดยทุกๆ 3 ปี บริษัทก็จะมีการปรับเพิ่มราคาค่าเช่า 10% เป็นประจำอยู่แล้ว”
นายอรรถวิทย์ กล่าวเพิ่มเติมว่า ไตรมาส 3 ปีนี้ บริษัทมีแผนจะออกหุ้นกู้ประมาณ 3,200 ล้านบาท เพื่อนำไปชำระหนี้ให้บริษัทมีต้นทุนดอกเบี้ยที่ถูกลง จากปัจจุบันอยู่ที่ 5.5% 
ทั้งนี้ บริษัทมองว่าหลังจากที่คณะกรรมการนโยบายการเงิน (กนง.) ประกาศลดดอกเบี้ยไปแล้ว 0.25% เหลือ 2.5% ถือเป็นจังหวะที่ดีในการออกหุ้นกู้ และมองว่าอนาคตแนวโน้มดอกเบี้ยน่าจะมีการลดดอกเบี้ยได้อีก 1 ครั้ง
ทั้งนี้ WHA ถือหุ้นใหญ่โดยกลุ่มนายสมยศ อนันตประยูร โดยถือหุ้นรวมกันกว่า 62.74%
อย่างไรก็ตาม หุ้นของ WHA ถือว่าเป็นหุ้นที่ให้ผลตอบแทนที่ดีกับนักลงทุนเพราะนับจากหุ้นเข้าซื้อขายในตลาดหลักทรัพย์เมื่อเดือน พ.ย. 2555 จนถึงปัจจุบันราคาหุ้นได้ปรับตัวเพิ่มขึ้นจากราคาที่เสนอขายไอพีโอครั้งแรกที่ 13.75 บาท มาอยู่ที่ 52.75 บาท หรือปรับตัวเพิ่มขึ้นกว่า 272.12% และในผลดำเนินงานงวดปี 2555 บริษัทยังได้ประกาศจ่ายเงินปันผลเป็นหุ้นให้กับผู้ถือหุ้นในอัตรา 5 หุ้นเดิม ต่อ 1 หุ้นปันผลด้วย 
ด้านราคาหุ้น WHA ปิดที่ 52.75 บาท ลดลง 3.25 บาท คิดเป็น 5.80% มูลค่าการซื้อขายกว่า 160 ล้านบาท